 NA SAMMY WAWERU  RAIS William Ruto amesema hatua ya Kenya Kwanza kuitikia kushiriki mazungumzo na Azimio la Umoja, ilichochewa na mwanasiasa wa upinzani aliyemrai. Kiongozi wa nchi alisema Mei 14, 2023 kwamba alipata shinikizo hilo, aliyemshawishi akimwambia mazungumzo kati ya serikali na upinzani yangesaidia kuzima joto la kisiasa. “Nilipata ombi kutoka kwa mbunge Azimio, aliyeniambia ‘wewe ni ndugu mkubwa wa Raila Odinga hata kama anakuzidi kiumri ongea ukiwa wa kwanza useme uko tayari kwa mazungumzo’,” Dkt Ruto alidai. Alisema hayo kupitia mahojiano ya pamoja na vituo vya runinga, ambapo alitumia jukwaa hilo kupigia debe serikali yake kujituma kufufua uchumi. Hata hivyo, Dkt Ruto alisema aliitikia ombi la mbunge ambaye hakufichua majina yake, kwa masharti. “Aliyenirai nizungumze, nilimwambia nitakubali mazungumzo japo si handisheki,” Rais alielezea. Aprili 3, 2023 Dkt Ruto kupitia hotuba yake kwa taifa akiwa Ikulu, Nairobi, alitangaza kualika upinzani kushiriki mazungumzo ya maelewano. Jioni, baada ya Rais kualika upinzani kuzungumza na serikali, kiongozi wa Azimio Bw Raila Odinga naye alitangaza kusitisha maandamano, akikaribisha mwaliko wa rais. Muungano wa Azimio la Umoja, ulishiriki maandamano ambayo jijini Nairobi yalishuhudia uharibifu wa mali na biashara, baadhi ya waandamanaji wakipigwa na askari walioshika doria na visa kadha vya maafa kuripitiwa. Kwa sasa, mazungumzo yanaendelea kila upande ukiwa na wawakilishi saba. Odinga hata hivyo alionya endapo matakwa ya upinzani, ikiwemo kushushwa kwa gharama ya maisha hakutaangaziwa upinzani hautakuwa na budi ila kurejelea maandamano. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  